***Το Ελληνοκαναδικό Βήμα*** (αγγλικά: *The Greek Canadian Tribune*, γαλλικά: *La tribune grecque canadienne*) είναι εβδομαδιαία ομογενειακή εφημερίδα, με τόπο έκδοσης το Μόντρεαλ του Καναδά. Δημοσιεύει άρθρα στην ελληνική γλώσσα, αλλά φιλοξενεί επίσης άρθρα και διαφημίσεις στα Γαλλικά και στα Αγγλικά.

Ιστορικό
--------

Σύμφωνα με την ιστοσελίδα της εφημερίδας και σχετικές μελέτες, είναι η παλαιότερη εφημερίδα της ελληνικής παροικίας στο Μόντρεαλ που συνεχίζει να εκδίδεται μέχρι σήμερα. Εκδόθηκε για πρώτη φορά στις 7 Μαρτίου 1964 και κυκλοφορούσε αρχικά σε τετρασέλιδη ή οκτασέλιδη έκδοση, ενώ περιείχε μέχρι την δεκαετία του 1990 έξι με 12 φύλλα, για να αποκτήσει στην σημερινή μορφή περισσότερες σελίδες. Εκδότες του ήταν αρχικά οι Γεώργιος Παπαδάκης και Νίκος Καλυβίτης με αρχισυντάκτη τον Φώτη Κομπορόζο. Μετά την αναχώρηση του δεύτερου ιδρυτή της, Νίκου Καλυβίτη στο Τορόντο, την διεύθυνση και την ιδιοκτησία της εφημερίδας ανέλαβε ο Γεώργιος Παπαδάκης. Το 1982, η εφημερίδα πουλήθηκε στον Κώστα Πετρογιάννη, ενώ τον Ιανουάριο του 1990, την ιδιοκτησία της εφημερίδας απέκτησε ο σημερινός εκδότης και διευθυντής Χρήστος Μανίκης.

Το 1970, η κυκλοφορία της εφημερίδας υπολογίστηκε σε 1.000 με 2.000 φύλλα, ενώ το 2012, η κυκλοφορία της υπολογίστηκε στα 13.400 φύλλα. Η εκτύπωση των φύλλων γίνεται το απόγευμα κάθε Πέμπτης για να διατεθεί σε κυκλοφορία το επόμενο Σάββατο. Είναι κυρίως ειδησεογραφικό έντυπο με στόχο την ενημέρωση της ελληνικής κοινότητας της μητροπολιτικής περιοχής του Μόντρεαλ. Η ύλη της εντοπίζεται κυρίως στην κάλυψη των γεγονότων της επαρχίας του Κεμπέκ, του Καναδά και της ελληνικής ειδησεογραφίας, αν και παλαιότερα δίνονταν περισσότερη έμφαση στα γεγονότα που κατεύθαναν από την Ελλάδα.

Κατά την διάρκεια της λειτουργίας του, κάλυψε τα σημαντικά γεγονότα από την ελληνική, παροικιακή και επαρχιακή επικαιρότητα, όπως η Ήσυχη Επανάσταση και τα δημοψηφίσματα για την ανεξαρτησία του Κεμπέκ. Εκτός από την ειδησεογραφία, στις σελίδες της μπορούμε να βρούμε άρθρα θρησκευτικού περιεχομένου, παροικιακές ανακοινώσεις και διαφημίσεις.

Γνωστοί συντάκτες
-----------------

Ο συγγραφέας Νίκος Καχτίτσης δημοσίευσε, επωνύμως αλλά και ψευδωνύμως, ποικίλλα κείμενα στο *Ελληνοκαναδικό Βήμα.* Ένα χρόνο μετά το θάνατο του συγγραφέα (25 Μαΐου 1970), το *Ελληνοκαναδικό Βήμα* εξέδωσε ειδικό επετειακό φύλλο στη μνήμη του (21 Μαΐου 1971).

Στο *Ελληνοκαναδικό Βήμα*, αρθρογραφούσε επίσης ο Παντελής Τρωγάδης, ποιητής και μετέπειτα δημοσιογράφος σε αθηναϊκές εφημερίδες και στην ελληνική ραδιοφωνία. Μάλιστα, ο Τρωγάδης είχε τον τίτλο του αρχισυντάκτη της εφημερίδας την περίοδο της Δικτατορίας και δημοσίευε επωνύμως άρθρα γνώμης εναντίον του τότε ελλαδικού αυταρχικού καθεστώτος.

Παραπομπές
----------

1. 1 2 3 4  «Répertoire des médias» (στα Γαλλικά). Services Québec. Αρχειοθετήθηκε από το πρωτότυπο στις 2 Σεπτεμβρίου 2014. Ανακτήθηκε στις 13 Σεπτεμβρίου 2013.
2. 1 2 3 4  «Who we are». Το Ελληνοκαναδικό Βήμα. Ανακτήθηκε στις 13 Σεπτεμβρίου 2013.
3. 1 2 3  Κωνσταντινίδης, Στέφανος (1994). *Η παρουσία των Ελλήνων στον Καναδά (Σειρά: Ελληνόγλωσση εκπαίδευση στη Διασπορά)*. Ρέθυμνο: Εργαστήριο Διαπολιτιστικών και Μεταναστευτικών Μελετών-Πανεπιστήμιο Κρήτης. σελ. 64. Ανακτήθηκε στις 13 Σεπτεμβρίου 2013.
4. 1 2  André Beaulieu· Jean Hamelin· Jean Boucher· Virginie Jamet (1990). *La Presse québécoise des origines à nos jours (1964-1975)* (στα Γαλλικά). **10**. Québec: Presses de l'Université Laval. σελ. 10. ISBN 2-7637-7211-0. Ανακτήθηκε στις 13 Σεπτεμβρίου 2013.
5. 1 2 3 4  André Beaulieu· Jean Hamelin· Jean Boucher· Virginie Jamet (1990). *La Presse québécoise des origines à nos jours (1964-1975)* (στα Γαλλικά). **10**. Québec: Presses de l'Université Laval. σελίδες 44–45. ISBN 2-7637-7211-0. Ανακτήθηκε στις 13 Σεπτεμβρίου 2013.
6. ↑  «Ελληνοκαναδικό Βήμα Μάρτιος 1964 – Μάρτιος 2024». *Το Ελληνοκαναδικό Βήμα* (Μόντρεαλ): 2, 7. 9 Μαρτίου 2024.
7. ↑  «Έφυγε ο Παντελής Τρωγάδης». *Τα Νέα* (Αθήνα). 22 Δεκεμβρίου 1997.. Ανακτήθηκε στις 4 Μαρτίου 2021.

Εξωτερικοί σύνδεσμοι
--------------------

* Επίσημη ιστοσελίδα bhma.net